Entisöijät olivat kuitenkin uskollisia alkuperäiselle teokselle.

Vasemmalla lammas sellaisena kuin se nähtiin viimeiset 500 vuotta. Oikealla maalikerrosten alta paljastunut alkuperäinen teos.

Gentissä Belgiassa sijaitsevan St Bavon katedraalin valtavan alttaritaulun maalasivat Hubert ja Jan van Eyck ja se valmistui vuonna 1432. Teos on nimeltään Het Lam Gods (Jumalan karitsa). Sitä pidetään ensimmäisenä merkittävänä maalauksena, jossa käytettiin öljyvärejä.

Aika ei ole kuitenkaan kohdellut hyvin tätä yhtä maailman tunnetuimmista maalauksista. Vuonna 2012 aloitettiin sen restaurointityö.

Muun muassa Napoleonin joukot veivät mestariteoksen mukanaan ja myöhemmin myös natsit. Gentin alttaritaulua pidetään yhtenä useimmin varastetuista taideteoksista. wikimedia commons

Uskollinen alkuperäiselle

Vanhan maalipinnan alta löytyi yllätyksiä. Teoksen keskeisen hahmon, verta vuotavaa Jeesusta symboloivan lampaan kasvot oli maalattu uudelleen 1550, töissä oli ollut useitakin taiteilijoita. Nyt vanha maali poistettiin ja alta tuli näkyviin van Eyecin veljesten alkuperäinen lammas.

”Hälyttävän ihmismäinen”, kirjoitti arvovaltaisen Smithsonian-instituutin lehti. Jotkut taidekriitikot ovat kuvanneet maalausta ”häiritseväksi”, koska lampaan silmät kieltämättä ovat kuin ihmiseltä.

Teoksessa opetuslapset ovat kerääntyneet kärsivää Jeesusta esittävän lampaan ympärille. wikimedia commons

”Arvostelijat eivät ymmärrä”

Restauraatiotyötä johtanut Belgian kulttuuriperinnön instituutti kuitenkin puolustaa tekosiaan. Instituutin mukaan kesti kolme vuotta poistaa lampaan kasvojen päälle maalatut myöhemmät maalikerrokset.

Näkyviin tuli van Eyecin veljesten alkuperäinen työ.

– Sosiaalisessa mediassa on esitetty kommentteja, joista käy ilmi, että kirjoittajat eivät ole ymmärtäneet lopputulosta, kerrotaan instituutin lausunnossa.

– Van Eycekin veljekset halusivat lampaalle ihmismäiset tuijottavat silmät. Se oli yleinen tyyli keskiajalla. Kaikki mukana olleet asiantutijat tukivat päätöstä poistaa uusi maali ja saada alkuperäinen teos näkyviin.

Borjan kylän Jeesusta esittävästä maalauksesta tuli ”Apina-Jeesus”.

Aina ei voi onnistua

Jos jumalan karitsa -teoksen entisöinti palautti sen alkuperäiseen asuunsa, aina ei ole käynyt ihan samalla tavalla.

Pienessä Borjan kylässä innokas seurakuntalainen Cecilia Giménez huomasi, että paikallisen kirkon kärsivää Jeesusta esittävä seinämaalaus Ecce Homo (katso ihmistä) oli alkanut rapistua.

Giménez ilmoittautui vapaaehtoiseksi restauroijaksi, koska rahaa ammattilaisten palkkaamiseen ei ollut. Mitään restaurointiin viittaavaakaan taitoa hänellä ei ollut, mutta into oli kova.

Kun restaurointi valmistui kesällä 2012, karmivasta kuvasta tuli sensaatio. Borjaan saapui tiedotusvälineitä läheltä ja kaukaa. Kuvat levisivät netissä. Ilmiö oli syntynyt. Kuva nimettiin uudestaan, nyt se oli Apina-Kristus, koska maalauksen kasvot muistuttivat useimpien mielestä enemmän apinaa kuin kärsivää Jeesusta.

Amatööritaiteilija Cecilia Giménezistä on tullut paikallinen sankari. EPA/AOP

Mutta kaikki kääntyi onneksi, ainakin Borjan kylän kannalta. Kun vuonna 2011 Borjan kylässä Pohjois-Espanjassa kävi vuosittain noin 6 000 turistia. Nyt heitä käy vuodessa noin 60 000, ihmettelemässä karmivaa taulua.

Apina-Kristusta myydään T-paitoina, kahvimukeina, hiirimattoina ja avaimenperinä. Amatöörituhertelija Cecilia Giménezistä on tullut kylän sankari.